Нарада Арганізацыі па бяспецы і супрацоўніцтве ў Еўропе па разглядзе выканання абавязальніцтваў ў галіне чалавечага вымярэння прайшла ў Варшаве з 21 верасня па 2 кастрычніка. У межах сустрэчы былі праведзеныя таксама мерапрыемствы, прысвечаныя рэалізацыі права на свабоду рэлігіі і веравызнання, у тым ліку дадатковае мерапрыемства, на якім была абмеркаваная імплементацыя выйшаўшых нядаўна Кіруючых прынцыпаў датычна правасуб’ектнасці рэлігійных супольнасцяў і супольнасцяў, якія прытрымліваюцца пэўных перакананняў, распрацаваных Офісам па дэмакратычных інстытутах і правах чалавека і Венецыянскай Камісіяй. Удзел у прэзентацыі прыняла Наталля Васілевіч, эксперт “Ініцыятывы FORB”, якая, супольна з Дзінай Шаўцовай, таксама экспертам “Ініцыятывы FORB” удзельнічала ў экспертнай нарадзе па складанні і рэдагаванні тэксту Кіруючых прынцыпаў, якая адбылася ў Кіеве ў верасні 2013 г.